钦定古今图书集成/方舆汇编/职方典/第1516卷 > 松外蛮考
## 钦定古今图书集成/方舆汇编/职方典/第1516卷 > 松外蛮考

唐

太宗贞观二十二年松州蛮叛右武侯将军梁建方败之，自是西洱河、东洱河、松外首领皆入朝。

按《唐书太宗本纪》：“二十二年，松州蛮叛，右武将军梁建方败之。” 按《南蛮传》：“松外蛮数十百部，大者五六百户，小者二三百，凡数十姓，赵、杨、李、董为贵族，皆擅山川，不能相君长，有城郭文字。”

颇知阴阳历数。自夜郎、滇池以西，皆庄𫏋之裔。“有稻、麦、粟、豆、丝、麻、薤、蒜、桃、李。以十二月为岁首，布幅广七寸。正月蚕生，二月熟。男子毡革为帔，女衣絁布裙衫，髻盘如髽。饭用竹筲，抟而啖之，乌杯贮羹如鸡彝。徒跣有舟无车。死则坎地殡，舍左屋之，三年乃葬，以蠡蚌封棺。父母丧，斩衰布衣不澡者四五年，近者二三” 年。为人所杀者，子以麻括发、墨面，衣不缉；居丧婚嫁不废，亦弗避；同姓婿不亲迎。冨室娶妻，纳金银牛羊酒；女所赍亦如之。有罪者，树一长木，击鼓集众，其下强盗杀之，冨者贳死；烧屋，夺其田，盗者倍九而偿赃。奸淫，则强族输金银请和而弃其妻，处女、嫠妇不坐。凡相杀必报，力不能，则其部助攻之。祭祀杀牛马，亲联毕会，助以牛酒，多至数百人。贞观中，巂州都督刘伯英上疏：“松外诸蛮率暂附亟叛，请击之，西洱河、天竺道可通也。” 居数岁，太宗以右武侯将军梁建方发蜀十二州兵进讨，酋帅双舍拒战，败走，杀获十馀万。群蛮震骇，走保山谷。建方谕降者七十馀部，户十万九千，署首领蒙和为县令，馀众感悦。西洱河蛮亦曰河蛮，道繇郎州走三千里，建方遣奇兵自巂州道千五百里掩之，其帅杨盛大骇，欲遁去，使者好语约降，乃遣首领十人纳款军门，建方振旅还。二十二年，西洱河大首领杨同外，东洱河大首领杨敛、松外首领蒙羽皆入朝，授官秩。高宗显庆元年，西洱河诸蛮入朝，贡方物按《唐书高宗本纪》不载按《南蛮传》，“显庆元年，西洱河大首领杨栋附显和蛮大首领王罗祁，郎昆、梨盘四州大首领王伽冲率部落四千人归附，入朝，贡方物。其后茂州西南筑安戎城，绝吐蕃通蛮之道，生羌为吐蕃乡导，攻拔之，增兵以守。西洱河诸蛮皆臣吐蕃。”

元宗开元　年西洱河诸蛮首领入朝。

按《唐书元宗本纪》不载。按《南蛮传》，“开元中，首领始入朝，授刺史。会南诏蒙归义拔大和城，乃北徙，更羁制于浪穹诏。浪穹诏已破，又徙云南柘城。”